钦定古今图书集成/理学汇编/文学典/第087卷 > 戴表元〈任士林〉
## 钦定古今图书集成/理学汇编/文学典/第087卷 > 戴表元〈任士林〉

按《元史儒学传》，“表元字帅初，一字曾伯，庆元奉化州
人。七岁学古诗文，多奇语。稍长，从里师习词赋，辄弃
不肯为。咸淳中，入太学，以三舍法陞内舍生。既而试
礼部第十人，登进士乙科，教授建宁府。后迁临安教
授，行户部掌故，皆不就。大德八年，表元年已六十馀，
执政者荐于朝，起家拜信州教授，再调教授婺州，以”
疾辞。初，表元闵“宋季文章气萎薾而辞骫骳，骳弊已
甚，慨然以振起斯文”为己任。时四明王应麟、天台舒
岳祥并以文学师表一代，表元皆从而受业焉。故其
学博而肆，其文“清深雅洁，化陈腐为神奇，蓄而始发，
间事摹画，而隅角不露。施于人者多，尤自秘重，不妄
许与。”至元、大德间，东南以文章大家名重一时者，唯
表元而已。其门人最知名者曰袁桷。桷之文，其体裁
议论，一取法于表元者也。表元晚年翰林集贤以修
撰、博士二职论荐，而老疾不可起，年六十七卒。有《剡
源集》行于世。当表元时，有四明任士林者，亦以文章
知名云。